CELEX: 62008TN0383
Language: el
Date: 2008-09-11 00:00:00
Title: Υπόθεση T-383/08: Προσφυγή της 11ης Σεπτεμβρίου 2008 — New Europe κατά Επιτροπής

22.11.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 301/47
            
         Προσφυγή της 11ης Σεπτεμβρίου 2008 — New Europe κατά Επιτροπής
   (Υπόθεση T-383/08)
   (2008/C 301/81)
   Γλώσσα διαδικασίας: η αγγλική
   Διάδικοι
   
      Προσφεύγουσα: New Europe (Βρυξέλλες, Βέλγιο) (εκπρόσωπος: Μ. Α. Αλαμάνου, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής που καταρτίστηκε υπό τη μορφή εγγράφου με ημερομηνία 2 Ιουλίου 2008, παραληφθέντος από την προσφεύγουσα την ίδια ημέρα, με την οποία δεν της επιτράπηκε η πρόσβαση στα ονόματα των εταιριών και των ατόμων που αναφέρουν τα έγγραφα που δημοσιοποίησε η Επιτροπή και
            
         
               —
            
            
               να καταδικάσει την καθής στο σύνολο των δικαστικών εξόδων.
            
         Ισχυρισμοί και κύρια επιχειρήματα
   Με την υπό κρίση προσφυγή, η προσφεύγουσα προσβάλλει την απόφαση της Επιτροπής που της κοινοποιήθηκε στις 2 Ιουλίου 2008, με την οποία η Επιτροπή αρνήθηκε να δημοσιοποιήσει τα ονόματα των εταιριών και των ατόμων που εμπλέκονται στην επονομαζόμενη υπόθεση «Eximo», ονόματα τα οποία αναφέρουν τα έγγραφα που η Επιτροπή δημοσιοποίησε στην προσφεύγουσα απαντώντας της στην αρχική της αίτηση.
   Η προσφεύγουσα ζητεί την ακύρωση της προσβαλλόμενης αποφάσεως στηριζόμενη στους ακόλουθους λόγους:
   Πρώτον, σύμφωνα με την προσφεύγουσα, η προσβαλλόμενη απόφαση ενέχει πρόδηλη νομική πλάνη, καθόσον η Επιτροπή ερμήνευσε εσφαλμένως τις εξαιρέσεις του άρθρου 4, παράγραφος 1, στοιχείο β', και του άρθρου 4, παράγραφος 2, πρώτη περίπτωση του κανονισμού 1049/2001 (1) και στηρίχθηκε στις εξαιρέσεις αυτές, χωρίς να εξετάσει τα πραγματικά περιστατικά ή να παραθέσει τους λόγους για την άρνησή της. Επιπλέον, η προσφεύγουσα υποστηρίζει ότι η Επιτροπή υπέπεσε σε πλάνη περί την εκτίμηση των πραγματικών περιστατικών, θεωρώντας ότι το εμπορικό συμφέρον των οικείων εταιριών και η ιδιωτική ζωή και ακεραιότητα των εμπλεκόμενων ατόμων θα θίγονταν σημαντικά αν δημοσιοποιούνταν τα ονόματά τους. Επιπλέον, η προσφεύγουσα υποστηρίζει ότι η Επιτροπή, επιλέγοντας τη διασταλτική ερμηνεία των φράσεων «προστασία των εμπορικών συμφερόντων» και «προστασία της ιδιωτικής ζωής και της ακεραιότητας του ατόμου», παραβίασε την αρχή της ευρύτερης δυνατής πρόσβασης στα έγγραφα που προβλέπει το άρθρο 1, στοιχείο α', του κανονισμού 1049/2001.
   Δεύτερον, η προσφεύγουσα υποστηρίζει ότι η προσβαλλόμενη απόφαση παρέβη το άρθρο 4, παράγραφος 4, του κανονισμού 1049/2001, καθόσον η Επιτροπή δεν επέτρεψε στην προσφεύγουσα την πλήρη πρόσβαση σε ήδη δημοσιοποιημένο έγγραφο.
   Τρίτον, η προσφεύγουσα προβάλλει ότι η Επιτροπή παρέβη την κατά το άρθρο 253 ΕΚ υποχρέωση αιτιολογήσεως στο μέτρο που παρέλειψε να ενημερώσει την προσφεύγουσα για τους λόγους στους οποίους στήριξε την απόφασή της, παραθέτοντας απλώς τις εξαιρέσεις του άρθρου 4, παράγραφος 4, του κανονισμού 1049/2001.
   
      (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001 L 145, σ. 43).